 Katika mchezo huo uliofanyika Sousse, wenyeji waliibuka na ushindi wa bao 1-0 baada ya mchezo wa kwanza kutoka sare ya kufungana bao 1-1 katika fainali ya kwanza iliyofanyika Afrika Kusini. Nahodha Ammar Jemal alifunga bao la ushindi lililoiwezesha timu hiyo ya Tunisia kutwaa taji hilo la Afrika.Mchezo huo wa Jumapili ulichezwa chini ya ulinzi mkali kufuatia mlipuko wa bomu Tunis, ambao ulipunguza hata idadi ya watazamaji.Jemal – beki huyo wa kati mwenye umri wa miaka 28, ambaye awali alikuwa akicheza katika Ligi ya Ujerumani ya Bundesliga akiwa na FC Cologne na Ajaccio katika Ligue 1 ya Ufaransa, ndiye alikuwa nyota wa timu hiyo ya Tunisia, wakati Etoile ikitwaa kwa mara ya pili taji kubwa la mashindano makubwa ya Afrika.Kwa taji hilo, Etoile ilitwaa kiasi cha dola za Marekani 660,000 na kupata nafasi ya kucheza Super Cup pamoja na mabingwa wa Ligi ya Mabingwa wa Afrika TP Mazembe.